《次韵欧阳广明》
宋代·王庭圭

半盂香饭敌猩唇，羹芋菹盐度几春。坐倚蒲团听粥鼓，晓擎花雨供天人。

庾郎三韭徒多品，颜巷一瓢真绝伦。邑犬狺狺尚群吠，隔篱安得近吾身。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。